Gulnora Karimova
Gulnora Islomovna Karimova (8-iyul 1972-yil) — Oʻzbekistonning birinchi prezidenti Islom Karimovning toʻngʻich qizi. Lola Karimovaning opasi. 2010-yil yanvar oyidan 2012-yil iyul oyigacha Oʻzbekistonning Ispaniyadagi elchisi. „Izvestiya“ gazetasining yozishicha, Karimova 2008-yilda mamlakat prezidenti lavozimida otasining vorisi boʻlishi mumkin edi, biroq 2013-yildan keyin Gulnora otasi bilan janjallashib qoladi va u Oʻzbekistondagi oʻrnini tezda yoʻqota boshlaydi. Karimova kasbi boʻyicha zargarlik buyumlari dizayni sohasida ishlagan, GooGooSha taxallusi bilan qoʻshiqchi sifatida mashhur boʻlgan, shuningdek, „Oʻzbekiston madaniyati va sanʼati forumi“ Fondining vasiylik kengashi va boshqa jamoatchilik tashkilotlari raisi boʻlgan. Karimova 2013-yildan beri uy qamogʻida saqlanib kelmoqda. 2015-yilda u Toshkent viloyati sudi tomonidan oʻzlashtirish va pul undirishda ayblanib, 5 yilga ozodlikdan mahrum etilgan. 2017-yilda unga nisbatan yangi ayblovlar qoʻyilib, hibsga olingan. 2019-yil 6-mart kuni jazoni oʻtash shartlarini buzgani uchun umumiy tartibli koloniyaga oʻtkazilgan. 2019-yil avgust oyida Oʻzbekiston Bosh prokuraturasi tomonidan Gulnora Karimovaga nisbatan davlat mablagʻlarini oʻzlashtirish va Oʻzbekiston Respublikasi manfaatlariga zid boʻlgan bitimlar tuzish, shuningdek, birovning mulkini oʻzlashtirib olish, ayniqsa, katta miqyosda tovlamachilik holatlari boʻyicha yangi jinoyat ishlari qoʻzgʻatilgan.